РЕГЛАМЕНТ (ЕО) № 89/2009 НА КОМИСИЯТА
от 28 януари 2009 година
за откриване на годишна тарифна квота за 2009 г., приложима за вноса в Европейската общност на някои стоки с произход от Норвегия, получени от преработката на селскостопански продукти, включени в Регламент (ЕО) № 3448/93 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени от преработката на селскостопански продукти (1), и по-специално член 7, параграф 2 от него,
като взе предвид Решение 2004/859/ЕО на Съвета от 25 октомври 2004 г. относно сключване на Споразумение под формата на размяна на писма между Европейската общност и Кралство Норвегия относно Протокол № 2 към Двустранното споразумение за свободна търговия между Европейската икономическа общност и Кралство Норвегия (2), и по-специално член 3 от него,
като има предвид, че:
(1)
Протокол № 2 към Двустранното споразумение за свободна търговия между Европейската икономическа общност и Кралство Норвегия (3) и Протокол № 3 към Споразумението за ЕИП (4) определят търговските разпоредби за някои земеделски и преработени земеделски продукти между договарящите се страни.
(2)
Протокол № 3 към Споразумението за ЕИП, изменен с Решение № 138/2004 на Съвместния комитет на ЕИП (5), предвижда нулева митническа ставка за определени води с добавка на захар или други подсладители или ароматизирани, класифицирани под код по КН 2202 10 00, и някои други безалкохолни напитки, съдържащи захар, класифицирани под код по КН ex 2202 90 10.
(3)
Прилагането на нулева митническа ставка за въпросните води и други напитки бе временно преустановено за Норвегия със Споразумението под формата на размяна на писма между Европейската общност и Кралство Норвегия относно Протокол № 2 към Двустранното споразумение за свободна търговия между Европейската икономическа общност и Кралство Норвегия (6), наричано по-долу „споразумението“, одобрено с Решение 2004/859/ЕО. Съгласно точка IV от съгласувания протокол към споразумението безмитният внос на стоки под кодове по КН 2202 10 00 и ex 2202 90 10 с произход от Норвегия се разрешава само в рамките на освободената от мито квота, докато за внос извън определената квота се заплащат мита.
(4)
С Регламент (ЕО) № 93/2008 на Комисията (7) се оттегля временното преустановяване на режима за безмитен внос за периода от 1 януари до 31 декември 2008 г. за вноса в Общността на някои стоки под кодове по КН 2202 10 00 и ex 2202 90 10 с произход от Норвегия.
(5)
Необходимо е да се открие тарифната квота за 2009 г. за въпросните безалкохолни напитки. Последната годишна квота за 2007 г. за въпросните продукти беше открита с Регламент (ЕО) № 1795/2006 на Комисията (8). Не беше открита годишна квота за 2008 г. Поради това размерът на годишната квота за 2009 г. следва да остане идентичен с този за 2007 г.
(6)
Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността (9) определя правилата за управлението на тарифни квоти. Целесъобразно е да се предвиди тарифната квота, която се открива с настоящия регламент, да бъде управлявана съобразно тези правила.
(7)
Мерките, предвидени в настоящия регламент, са в съответствие със становището на Управителния комитет по хоризонталните въпроси относно търговията с преработени продукти, които не са изброени в приложение I,
ПРИЕ НАСТОЯЩИЯ РЕГЛАМЕНТ:
Член 1
1. От 1 януари до 31 декември 2009 г. за стоките с произход от Норвегия, които фигурират в списъка в приложението, се открива тарифната квота на Общността, посочена в приложението, при изложените в него условия.
2. Правилата за произход, прилагани взаимно за стоките, посочени в приложението, са установените в Протокол № 3 към Двустранното споразумение за свободна търговия между Европейската икономическа общност и Кралство Норвегия.
3. За количества, които надвишават размера на квотата за внос, се прилага преференциална ставка от 0,047 EUR/литър.
Член 2
Тарифната квота на Общността, посочена в член 1, параграф 1, се управлява от Комисията в съответствие с членове 308а, 308б и 308в от Регламент (ЕИО) № 2454/93.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 януари 2009 година.